Փհենյանը կրկին սպառնում է հարվածել ԱՄՆ-ին
Հյուսիսային Կորեայի բալիստիկ հրթիռի փորձարկումները լարվածության նոր ալիք են բարձրացրել տարածաշրջանում: Ամերիկյան կողմն իր դաշնակիցներ Ճապոնիայիա ու Հարավային Կորեայի հետ միասին նախաձեռնել է գործողություններ Փհենյանին ճնշելու համար:
ԱՄՆ-ի նախագահ Դոնալդ Թրամփը դիվանագիտական շտապ խորհրդակցություններ է հրավիրել Հյուսիսային Կորեայի միջմայրցամաքային բալիստիկ հրթիռի փորձարկման վերաբերյալ: Նախագահը հեռախոսազրույց է ունեցել Ճապոնիայի վարչապետ Շինզո Աբեի հետ երկուշաբթի օրը: Սպիտակ տան տարածած հաղորդագրության մեջ նշվում է, որ Թրամփն ու Աբեն եկել են համաձայնության, որ Հյուսիսային Կորեան սպառնալիք է ԱՄՆ-ի, Ճապոնիայի, Հարավային Կորեայի և այլ երկրների համար: Երկու ղեկավարները որոշում են կայացրել մեծացնել տնտեսական ու դիվանագիտական ճնշումը: «Ես չափազանց շնորհակալ եմ նախագահ Թրամփից՝ իր դաշնակիցներին պաշտպանելու պատրաստակամության համար: Մենք նույնպես համապատասխան գործողություններ կձեռնարկենք մեր ժողովուրդների անվտանգությունն ապահովվելու ուղղությամբ»,- ասել է Ճապոնիայի վարչապետը: Հյուսիսային Կորեան ուրբաթ օրն անցկացրել է բալիստիկ հրթիռի փորձարկումներ, որը երկրորդ փորձարկումն է վերջին շրջանում: Այն ավելի հաջող անցավ, քան հուլիսի 4-ի առաջին փորձարկումը: Վերլուծաբանների կարծիքով փորձարկված վերջին հրթիռը օդում է մնացել 40-45 րոպե և ընկել է ճապոնական ափերից 160 կիլոմետր հեռավորության վրա՝  Հոկայդու կղզու մոտ: ԱՄՆ-ի փոխնախագահ Մայք Փենսը նշել է, որ Փհենյանի կողմից սպառնալիքն այժմ ակնհայտ է բոլորի համար: «Բռնակալ վարչակարգի գործողություններն անընդունելի են, և Միացյալ Նահանգները շարունակելու է աջակցել տարածաշրջանի և աշխարհի երկրներին՝ Հյուսիսային Կորեային տնտեսապես և դիվանագիտորեն մեկուսացնելու համար: Համբերության բաժակը լցվել է»,- ասել է փոխնախագահը: Ամերիկյան երկու ռազմաօդանավեր Հարավային Կորեայի և Ճապոնիայի ռազմաօդանավերի հետ միասին օդ են բարձրացվել Կորեական թերակղզու օդային տարածքում ՝ ցուցադրելով պատրաստակամություն հակազդելու Հյուսիսային Կորեայի նկրտումներին: Փհենյանն ի պատասխան հանդես է եկել հայտարարությամբ՝ ընդգծելով, որ վերջին փորձարկումները ցույց են տվել ամերիկյան մայրցամաքին հարված հասցնելու կարողությունը, և դա նոր պատժամիջոցներ չկիրառելու զգուշացում է Միացյալ Նահանգներին: Նախագահ Թրամփն իր թվիթերյան էջում հիասթափություն է հայտնել Չինաստանի անգործության վերաբերյալ, որը, ըստ նախագահի, կարող է հեշտությամբ կարգավորել խնդիրը: